Nogle tyveknægte var ikke i tvivl om, hvad de gik efter, da de natten til onsdag brød ind i tøjbutikken Butler i Aalborg. Gerningsmændene ødelagde en rude i hovedindgangen til butikken og gik ind. Herefter gik de målrettet efter stativet med Canada Goose-jakker, som var bundet fast til et tøjstativ med en wire. Den klippede de over, tog jakkerne og forlod stedet igen. - Vi ser af og til, at tyvene går efter bestemte mærker. Canada Goose-jakkerne udgør jo en høj værdi, og giver dermed et større udbytte med sig, siger politikommissær ved Nordjyllands Politi, Sune Myrup. Det er endnu uvist hvor stort et beløb og hvor mange jakker, der præcis er blevet stjålet. Politikommisæren understreger, at man skal være påpasselig, hvis man får tilbudt at købe en Canada Goose-jakke, som har en lavere pris end normalt. - Alarmerne skal ringe, hvis man får tilbudt at købe en Canada Goose-jakke til en billig pris. Man kan hurtigt risikerer at gøre sig skyldig i hæleri, så man skal være påpasselig, siger Sune Myrup.

Referat:
Luksusjakkerne Canada Goose blev udbyttet for tyveknægte, der natten til onsdag brød ind i en butik i Aalborg.